Հոկտեմբերի վերջին օրերէն մէկն էր, երբ Երեւանի մէջ աշնան ցուրտ հովը կ՚աւլէր չորցած տերեւները, երբ քաղաքական դաշտը կրկին փոթորկած էր եւ մայրաքաղաքին երկինքը պատուած վերահաս անձրեւի գոյնով, գոյժ մը ստացանք Պէյրութէն՝ մահացած է գրող, մտաւորական Արա Արծրունի… Մահուան դէմ անիմաստ կը թուին բոլոր պատկերները՝ քաղաքական բանավէճերը անհեթեթութեան մէջ կը տեղաւորուին, բոլոր եղանակները նոյն գոյնը կը ստանան եւ մահուան լուրին պատճառած տխրութեան դէմ նոյնիսկ ջերմ ու պայծառ արեւը փրկութիւն չունի…